Suid Afrikaanse Nuus Thread - Page 45 - Stormfront
04-05-2006, 03:19 AM #441
Poskantoor helder oordag beroof
Ventersdorp. - Gewapende rowers het gisteroggend dié dorp se poskantoor van 'n groot bedrag geld beroof wat vir pensioene en welsyntoelaes bedoel was.
Die rowers het die poskantoor kort ná 10:00 binnegegaan, aan die posmeester se kantoordeur geklop en hom op die grond laat lê. Een van die rowers het oor die toonbank gespring en die geld uit twee kasregisters se laaie gegryp, het supt. Louis Jacobs, polisiewoordvoerder, gesê.
Een skoot is voor die geskokte personeel en sowat tien kliënte in die poskantoor afgevuur, maar niemand is beseer nie. 'n Verdagte voertuig is later deur die polisie in Carletonville voorgekeer. Een van die insittendes word vir ondervraging aangehou.
04-05-2006, 03:30 AM #442
Koeëls stuit polisie-skieter
"Sy het gesê ek moet kom help, Chippa het almal soos diere geslag. Ek het die deur afgeskop, maar ek kon nie betyds 'n ambulans ontbied nie."
Mnr. John Amanda het gister aan Beeld vertel hoe me. Poppy Mosia hom gebel het kort nadat sy deur supt. Chippa Mateane, haar jare lange vriend, geskiet is.
Sy was een van agt mense wat eergisteraand tydens die "spog-polisieman" se moordtog aan die Wes-Rand gesterf het. Nog twee mense is ernstig beseer.
Mateane (44) - 'n senior offisier van die Kagiso-polisiestasie - is gisteroggend vroeg deur polisiekoeëls in sy ouerhuis in Sebokeng aan die Vaalrand gestuit toe hy vermoedelik sy ma óók wou vermoor. Die bloedige einde aan die drama het gekom ná 'n reuse-polisiesoektog.
Jaloesie was waarskynlik die rede vir die slagting.
Hy het eergister omstreeks 18:30 eers sy 48-jarige voormalige vriendin en drie van haar familielede op 'n kleinhoewe in Tarlton doodgeskiet en nog een gewond en daarna vier van sy kollegas by dié polisiestasie koelbloedig doodgeskiet.
Me. Nonhlantla Makgate, 'n familievriend, het gesê Mosia het verlede maand haar nege jaar lange verhouding met Mateane beëindig "omdat sy nie langer met sy besitlikheid en jaloesie kon saamleef nie".
"Chippa het verlede week gesê iemand sal sterf voordat hy Poppy verloor. Hy het haar daarvan verdink dat sy 'n verhouding met een van sy kollegas én nog 'n man gehad het," het Makgate gesê.
Mosia is in die hoofslaap kamer geskiet, waarna Mateane vertrek na vertrek met sy dienspistool deurgedraf het op soek na nog slagoffers.
In die sitkamer is me. Lorato Mosia, Mosia se dogter, en Lebogang, haar jaar oue kleinseun, doodgeskiet.
Me. Dineo (24) en me. Mashabata Molobi (21), Poppy Mosia se susterskinders, is hierna onderskeidelik in 'n ander slaapkamer en in die kombuis geskiet.
Dineo is op die toneel dood, terwyl Mashabata in die Leratong-hospitaal geopereer is om die skade aan haar kakebeen te herstel.
Mateane het kort ná 19:00 met sy diensmotor na die Kagiso-polisiestasie gery op soek na sy kollega wat glo 'n verhouding met Mosia gehad het.
Sr. supt. Motsemolo Mishack Zondo (42), kapt. Tsplahale David Masipa (38), kapt. Jabulani Moses Sokhela (42) en kapt. Madimetja Frans Monama (40) is in die aanklagkantoor van dié polisiestasie in wat blyk 'n teregstellingsaanval te wees, doodgeskiet.
Insp. Karen Jacobs, polisiewoordvoerder, het gesê Mateane het hierna na Sebokeng, waar van sy familielede woon, gevlug.
"Die verlate diensmotor is ongeveer 22:00 naby die N1- hoofweg buite Sebokeng gevind. Hy het vermoedelik 'n afspraak met sy broer daar gemaak en hom toe ook geskiet," het sy gesê.
Mnr. Abraham Mateane is in 'n bedenklike toestand in 'n plaaslike hospitaal opgeneem.
Mateane is hierna na sy ma se huis waar hy kort voor 02:00 deur sy kollegas wat hom hier ingewag het, doodgeskiet is.
Volgens Jacobs was Mateane " 'n uitstekende polisieman" wat verskeie toekennings vir sy toegewyde diens ontvang het.
Lebogang se bloedbevlekte teddiebeer en 'n brief wat Mateane vir Mosia geskryf het, was gister stille getuienis van die tragedie, toe familielede die kleinhoewe besoek het.
04-05-2006, 03:34 AM #443
'SAPD het nie stelsel om lede te ondersteun in krisistye nie'
"Die bottom line is dit: die polisie kyk nie na sy mense nie.
"Daar is feitlik geen interne ondersteuning vir hulle nie en hulle word aan verskriklike goed blootgestel."
Só het 'n Gautengse dokter gemoeid met die sielkundige evaluering van polisielede, gesê nadat 'n polisielid van Kagiso aan die Oos-Rand eergisteraand verskeie van sy kollegas en familielede afgemaai het.
Volgens dié dokter ontwikkel polisielede dikwels posttraumatiese stressindroom (PTS) en gaan hulle met mediese verlof. "Maar die stelsel sê hulle moet teruggaan werk toe, want PTSD is mos behandelbaar."
Terug by die werk staar presies dieselfde probleme hulle weer in die gesig: polisielede beleef grusame tonele; daar is mense in poste wat nie die kwalifikasies het om daar te wees nie. Hulle werk om skelms te vang, maar sien dikwels nie die resultaat van hul werk (skuldigbevindings) nie, omdat die stelsel hulle iewers anders in die steek laat, verduidelik sy.
Mense kla boonop dikwels dat die polisie niks werd is nie. "Die polisie het 'n slegte naam in die gemeenskap en dit veroorsaak 'n geweldige hoë vlak van frustrasie onder hulle," sê sy.
Dr. Eugene Allers, voormalige president van die Suid-Afrikaanse Vereniging vir Psigiaters (SAVP), sê hoewel die polisie bystandprogramme vir lede het, hulle dit dikwels nie gebruik nie omdat hulle nie daarvan weet nie.
"Daar is nog 'n kultuur onder Suid-Afrikaners van boys don't cry. Polisielede moet gesensiteer word om hulp te kry, veral omdat hulle so blootgestel word aan geweld en misdadigheid. Daar is baie druk op hulle en hulle ventileer dit nie. Dit veroorsaak dan weer sekondêre probleme," sê Allers.
Dié sekondêre probleme is onder meer aggressie, slapeloosheid en alkoholmisbruik. Volgens Allers is die selfmoordsyfer onder polisielede ook aansienlik hoër as onder die res van die bevolking. Polisielede raak aggressief teenoor hulself (in die vorm van selfmoord) of teenoor ander mense.
04-06-2006, 04:45 AM #444
Polisielede het hul hande vol met grypdief by KKNK
OUDTSHOORN. – Pepersproei was gister die tier van ’n vermeende grypdief wat skoppend en vloekend drie polisielede hel gegee het.
Die jong vrou, vermoedelik in haar twintigs, is saam met haar “broer” vasgetrek nadat krale-juweliersware, ’n hoed en twee versier-kroontjies tydens die Absa Klein Karoo Nasionale Kunstefees (KKNK) by die vlooimark in die De Jager-sportstadion gesteel is.
Die twee vermeende diewe se planne is gefnuik deur ’n oplettende polisiebeampte wat by haar broer se stalletjie gewerk het.
Mev. Sharon Geldenhuys, eienaar van die Bead Addict in Plettenbergbaai, was alleen in die stalletjie toe ’n man, vermoedelik die ander helfte van die dief-duo, met haar oor die krale gepraat het.
“Die volgende oomblik hoor ek die geklingel van krale. ’n Jong vrou het haar hand om ’n bos krale gehad. Sy het gelag en ek het gedog sy maak ’n grap. My aandag het na die man verskuif.”
Geldenhuys het snuf in die neus gekry toe sy ’n teken tussen die vrou en die man opgemerk het.
“Ek het in ’n harde stem vir hom gevra wat hy soek. Hy het gesê hy sal later terugkom.”
Skaars ’n paar minute later het die polisiebeampte, wat net Lana van Klerksdorp genoem wil word, daar aangekom en Geldenhuys gevra om agt stringe krale van sowat R600 te identifiseer.
“Die ou oorkant my stalletjie het ’n hoed van die vrou se kop afgehaal en gesê, ‘dis mos lelik. Gee dit terug.’ Ek het dié vrou saam met ’n man met uit-tande gesien praat en lag en toe besluit om hulle dop te hou.”
Lana se speur-instinkte is wakkergemaak toe die vrou ’n bietjie later met ’n haastige drafstappie verby haar stalletjie is.
“Ek het haar sien hardloop met ’n moewiese spoed en het haar agternagesit.”
Lana het die voortvlugtende vrou vasgetrek en haar na die polisiesentrum by die sportstadion geneem waar haar sak deursoek en die buit gevind is. Sy is na die fees-veiligheid se operasionele sentrum gebring.
’n Hewige gespook en gespartel tussen die vrou en drie polisielede is onder beheer gebring nadat iemand ’n skoot pepersproei gespuit het. Dít alles voor die oë van ’n ooggetuie.
Die verdagte, met ’n polisielid op haar agterstewe, nog een op haar bene en een om haar te boei, het egter steeds soos ’n besetene geveg voordat sy spartelend weggelei is. Die man het gedwee saam met polisielede weggestap.
Die twee vermeende diewe het glo op nog twee ander plekke ook toegeslaan. Die gesteelde goedere is later aan die eienaars teruggegee.
Volgens mnr. Christo Boshoff, hoof van veiligheid by die KKNK, is 13 grypdiewe Dinsdag vasgetrek en 11 is gister agter tralies gesit.
04-06-2006, 04:47 AM #445
Fratsongeluk eis bekende VS-boer
’n VOORAANSTAANDE boer van Bethlehem, mnr. HP Venter (49), is gister ná ’n fratsongeluk op sy plaas dood toe ’n wa vol sonneblom hom teen ’n trekker se agterwiel vasgedruk het.
Venter, van die plaas Primus, is gister ure ná die ongeluk in die Hoogland-Medi-Clinic in die dorp aan inwendige beserings dood.
Die trekker se wa het glo losgekom en hom vasgedruk terwyl hy en ’n plaaswerker in die landery gestroop het.
Sy seun, Callie, sê: “My pa het gister om 10:30 gestroop toe die ongeluk gebeur het. Ek was nie ver daarvandaan nie. Die trekker se wa het oorgehaak en losgekom. Ons het hom hospitaal toe geneem, maar hy is om 14:45 oorlede.”
Volgens die werker wat saam met Venter was, het die wa vorentoe begin rol en Venter teen die trekker se agterwiel vasgedruk.
“Die werker het geprobeer om die trekker terug te trek en hy het my geroep. Toe ek op die toneel kom, was dit te laat. My pa se hele bolyf is só vergruis,” het ’n ontstelde Venter gesê.
Mnr. Pieter Möller, hoofbestuurder van Vrystaat Landbou en ’n goeie familievriend, het gister gesê “Venter se afsterwe is ’n enorme verlies vir die landboubedryf”.
“Hy was geweldig positief oor die landbou en het as uitvoerende bestuurder van VL gedien. Hy was ook voorsitter van Bethlehem se distriksboere-unie.”
Wyle Venter se skoonsuster, mev. Mariana Thirtle, sê: “Niemand sal ooit presies weet wat gebeur het nie, maar ons vermoed die trekker se disselboom het my swaer vasgedruk.
“Ons is platgeslaan. Die hele gesin sou oormôre met vakansie na Amanzimtoti gegaan het. Hulle het so daarna uitgesien.”
Venter word oorleef deur sy vrou, Hanlie (49), dogter, Ané (21), en Callie (24).
04-07-2006, 03:27 AM #446
Dokter se lyk langs staproete gevind
OUDTSHOORN. – Die liggaam van ’n bekende dokter van hier is gisteroggend langs die Swartberg-staproete in die Swartberge gekry.
Dr. Dolf Buhrmann (62), ’n afgetrede chirurg wat voorheen hier gepraktiseer het, het blykbaar Maandag vertrek om ’n “staproete en viertrekroete te gaan toets wat hy en sy vriende wou gaan stap”, het kapt. Malcolm Pojie, polisiewoordvoerder vir die Suid-Kaap, gister gesê.
“Toe hy Woensdag nog nie terug was nie, het sy vrou bekommerd geraak en vriende in kennis gestel, wat na hom gaan soek het.”
Die polisie het laat Woensdagmiddag vir mnr. Corné Schabort, een van die vlieëniers van die Rooi Kruis-helikopter, gevra om op bystand te wees indien dit nodig sou wees om na Buhrmann te gaan soek.
Intussen het dr. Jos Smith, wat ook in die dorp praktiseer en ’n “baie goeie vriend” van Buhrmann is, vroeg gisteroggend na hom gaan soek.
“Ek het sy liggaam omstreeks 07:00 vanoggend (Donderdagoggend) gekry,” het Smith gesê.
“Sy vrou en seun, wat hier woon, is té geskok om met die media te praat. Hul dogter het van Kaapstad af gekom om hulle by te staan,” het Smith gesê.
Die Rooi Kruis-helikopter is gister ingespan om die liggaam in die onherbergsame Swartberge te gaan haal.
“Ons het omstreeks 09:00 opgestyg, en ons was nog onder die indruk dat ons na die persoon moet gaan soek. Net daarna het ons gehoor die persoon is gevind, en dat ons moet gaan help om die liggaam af te voer,” het mnr. Bees Marais, die Rooi Kruis-helikopter se ander vlieënier wat die liggaam gaan haal het, gesê.
“Ons het op die pad in die Swartbergpas op pad na Prins Albert geland voordat ons die sterk wind van sowat 30 knope bo-op die berg aangedurf het.
“Ons het uiteindelik tussen 70 meter en 100 meter van die liggaam af geland. Die polisie het reeds die liggaam in ’n lyksak geplaas.
“Die polisielede het die liggaam nader gebring en ons het dit ingelaai en na die Oudtshoorn-lughawe geneem, vanwaar dit met ’n polisielykswa na die lykshuis geneem is,” het Marais gesê.
Kapt. Louis Visser, woordvoerder vir die Oudtshoorn-polisie, het gesê bespiegelings dat Buhrmann selfmoord gepleeg het, is ongegrond.
“ ’n Lykskouing sal wys wat die oorsaak van sy dood was. Daar is geen rede om misdaad te vermoed nie.”
04-07-2006, 03:30 AM #447
Bende skiet vyf dood
MQANDULI. – Vyf mense, onder wie ’n polisiesersant, is gisteroggend in dié omgewing afgemaai nadat ’n groep gewapende mans die plaaslike polisiekantoor beroof het.
Die verdagtes het ná die rooftog ’n bloedspoor agtergelaat wat die hele gebied verlam het.
Volgens supt. Michelle Matroos, provinsiale polisiewoordvoerder, het twee mans die polisiekantoor omstreeks 01:45 betree en ’n sekerheidsbeampte, wat in die aanklagkantoor gestaan het, doodgeskiet.
Daarna het hulle ’n konstabel met ’n vuurwapen gedreig, hom geslaan en aangedring op die sleutels van die kantoor se kluis.
“Hulle het glo die kluis oopgesluit en vier R5-gewere, 60 patrone, ’n haelgeweer en koeëlvaste baadjies gesteel. Terwyl hulle hiermee besig was, kon die polisiebeampte daarin slaag om te ontsnap,” het Matroos gesê.
Volgens supt. Nondumiso Jafta, polisiewoordvoerder, het die rowers skote afgevuur terwyl hulle die polisiekantoor verlaat het. Nog twee mans het hulle by die rowers aangesluit.
Hulle het glo op ’n vragmotor, wat op die perseel van die polisiekantoor gestaan het, begin skiet en die bestuurder, mnr. Fezile Sifo (41), noodlottig gewond.
Een van die twee insittendes in die vragmotor is ook swaar gewond.
Kort ná die skietery het die rowers losgebrand op sers. Mzuvukile Siwahla (33) terwyl hy besig was om sy motor te parkeer. Jafta het bevestig dat die mans Siwahla doodgeskiet en sy motor as ’n ontsnappingsvoertuig gebruik het.
Die motor is ongeveer 25 km van die polisiekantoor tussen Mqanduli en Viedgesville verlate aangetref.
“Dit wil voorkom of die verdagtes nog ’n ontsnappingsvoertuig gebruik het, want hulle het later vermoedelik verby ’n polisievoertuig gery en op die beamptes geskiet,” het Jafta gesê.
Volgens Jafta het die polisie omstreeks 05:00 ’n oproep ontvang oor ’n winkeleienaar wat beroof en doodgeskiet is in Slovo Park in Mthatha.
Die man, wat van Somalië kom, was besig om ’n broodbestelling voor sy winkel te ontvang toe ’n groep mans met koeëlvaste baadjies, soortgelyk aan dié wat by die polisiekantoor gesteel is, hom bestorm het.
Die verdagtes het die winkeleienaar na bewering doodgeskiet en geld en kruideniersware gebuit.
Jafta het bevestig dat die magasyn van ’n R5-geweer op die toneel gevind is.
Kort ná die voorval het die polisie inligting ontvang van ’n skietery by die Lubanzi-woonbuurt naby Mqanduli.
“Mnr. Vincent Venter en sy familie was omstreeks 07:00 van hul kothuis onderweg na die Zithulele-winkel toe vier mans hul bakkie voorgekeer het. Hulle het op die bakkie geskiet en Venter noodlottig gewond,” het Jafta gesê.
Volgens Jafta het Venter se vrou haar man se vuurwapen gegryp en uit die bakkie op die rowers geskiet.
Plaaslike inwoners het glo die skote gehoor, die mans agternagesit en een van hulle gevang en aan die polisie oorhandig.
Die ander drie mans is glo bekend in die omgewing en die polisie verwag om hulle binnekort agter slot en grendel te kry.
Jafta het die publiek gewaarsku om nie die vermeende rowers sélf in hegtenis te probeer neem nie, aangesien hulle gewapen en gevaarlik is.
Motoriste is ook gevra om oplettend te wees en nie aan enigiemand saamrygeleenthede te bied nie.
Die provinsiale polisiekommissaris, komm. Ross Mpongoma, het sy meegevoel met die naasbestaandes van die oorledenes uitgespreek en gesê die polisie sal nie rus totdat die rowers in hegtenis geneem is nie.
“Ek wil die families van die oorledenes en die gemeenskap verseker dat ons ’n bedrewe ondersoekspan aangestel het wat elke moontlike leidraad opvolg om die verdagtes vas te trek. Ek is oortuig daarvan dat ons spoedig nóg inhegtenisnemings sal hê,” het Mpongoma gesê.
Mpongoma het sélf die toneel besoek kort ná die skietdrama.
04-07-2006, 03:32 AM #448
Krisis dreig oor Grondwet-plan
Kaapstad. - Adv. George Bizos, legendariese stryder vir menseregte in die apartheidsera, meen die land stuur af op 'n klein grondwetlike krisis as die 14de wysigingswetsontwerp op die Grondwet aanvaar word.
"Dit is darem nie só groot soos die krisis in die 1950's met die ver wydering van bruin kiesers deur die apartheidsregering nie," het hy toegegee.
Tydens 'n vurige debat Dinsdagaand op die kampus van die Universiteit van Kaapstad het Bizos, die televisiepersoonlikheid regter Dennis Davis, adv. Dumisa Ntsebeza en mnr. Johnny de Lange, adjunkminister van justisie, mekaar oor die omstrede wetsontwerp getakel.
Die wetsontwerp bevat 'n hele reeks wysigings wat die regbank raak: van die aanstelling van regters-president tot die administrasie van howe en bepalings oor die hantering van potensieel ongrondwetlike wetgewing.
Bizos het geargumenteer dat die wetsontwerp buite orde is omdat die 34 beginsels waarop die oorgangsgrondwet van 1993 gegrond is, daarvoor voorsiening maak dat sulke veranderings eers met die Regterlike Dienskommissie (RDK) uitgeklaar moet word.
De Lange het geantwoord dat dié beginsels in die Grondwet vervat is en dat die konstitusionele hof sedertdien nie grondwetlikheid aan dié beginsels getoets het nie. Dus is die instemming van die RDK nie nodig nie.
Bizos het ook gesê sekere magte word van die hoofregter weggeneem en aan die minister van justisie gegee.
Bizos het gesê die RDK se magte vir die aanstelling van regters-president word verwater en die president s'n versterk. " 'n Mens kan 'n situasie in die toekoms sien waar 'n enkele stem in die konstitusionele hof die verskil kan maak oor 'n politieke kwessie en die president kan besluit: 'Dis my man' as hy die aanstelling maak."
Hy het aangevoer daar was vroeër instemming tussen regters en die regering oor die inhoud van die veranderings, maar dat die nu we wetgewing groot afwykings bevat wat in die Kerstyd uit die bloute gepubliseer is.
Davis het gesê die wysigings kom neer op inmenging in die regsproses.
Hy het, soos oudregter Laurie Ackermann later uit die gehoor, ontken dat regters lui is of te kort ure werk en wou ook weet waarom dit nodig is om die Grondwet te wysig.
Ntsebeza het gesê Bizos en Da vis oordryf.
De Lange het gesê dis onsin dat die wetsontwerp haastig deurgedwing word - daar word al 11 jaar daaraan gewerk. Oor die administrasie van die hof sê hy die regering gaan steeds niks te sê hê oor die regspraak nie en die hoofregter se magte word trouens versterk. Hy het gesê dit was die regters wat gevra het dat die duidelike onderskeid tussen juridiese en administratiewe funksies verval.
04-07-2006, 03:35 AM #449
Regspaar se paddood: Jong boer tronk toe
FICKSBURG. – Die boer wat aan strafbare manslag skuldig bevind is weens die paddood van die bekende Landman-regspaar van Bloemfontein, is gister hier tot effektief vier jaar tronkstraf gevonnis.
Streeklanddros Chris Eksteen het net voordat hy mnr. Louis Botha (35) gevonnis het, gesê die streeklanddros Hardus Landman en sy vrou, adv. Elbie Landman – twee goeie jong mense wat ’n wesenlike bydrae tot die samelewing gelewer het – is in die fleur van hul lewe dood. Ook is twee jong seuns wees gelaat.
In die hande van ’n kundige is ’n motor ’n luukse besitting, maar indien dit misbruik word, is dit ’n moordwapen, het Eksteen gesê.
Botha, van Clocolan, is in Januarie aan strafbare manslag skuldig bevind.
Sy aansoek om verlof tot appèl is toegestaan. Hy het borgtog van R10 000 hangende die appèl ontvang.
Botha se BMW, met sy vrygespreekte medebeskuldigde en voormalige polisielid, mnr. M.C. de Jager, as passasier, het op 6 Februarie 2004 tussen Fouriesburg en Ficksburg op ’n reguit stuk pad reg van voor teen die Landmans se blou Isuzu-dubbelkajuitbakkie gebots. Die Landman-egpaar is op die toneel dood.
De Jager is in Februarie vrygespreek op drie aanklagte wat met die egpaar se dood verband hou.
Eksteen het met vonnisoplegging gesê Botha het sowat sewe biere gedrink en dagga gerook voordat hy agter die stuurwiel ingeskuif het.
Eksteen het hom skerp uitgespreek teen die feit dat Botha regdeur die verhoor van sy swygreg gebruik gemaak en eers ná skuldigbevindiging ’n weergawe aan verskeie sielkundiges en sy ma gegee het.
“Jou ma het getuig jy het ná skuldigbevinding ge-crack. Voor dan het jy geen weergawe aan haar of jou regspan gegee nie. Ná skuldigbevinding vertel jy haar en ’n span sielkundiges De Jager het die stuurwiel gepluk, waarna jy beheer oor die motor verloor het.”
Eksteen het gesê hy beskou die beweerde pluk van die stuurwiel as ’n valsheid.
De Jager het op versoek van Eksteen Woensdag getuig. Hieroor het Eksteen gesê hy kon nie veel wys word nie, behalwe dat albei van tyd tot tyd drank en dagga gebruik en albei die dag voor die voorval onder die invloed van drank was.
Adv. Danie Pretorius, vir die staat, het betoog die Landmans se dood het verreikende gevolge vir die regsproses in die Vrystaat gehad.
Eksteen het vroëer gelas Botha se rybewys moet vir vyf jaar opgeskort word. Hy is ook onbevoeg verklaar om vuurwapens te besit.
04-07-2006, 05:58 AM #450
Ons is nie almal só,' sê TLU oor boere wat wil vlug
Polokwane (Pietersburg). - Boere wat vlugtelingstatus soek in ander lande, skep 'n swak beeld van boerdery in Suid-Afrika.
Só het mnr. Dries Joubert, president van TLU SA Noord, gister gereageer op lede van Agri-Limpopo se planne om hulp te gaan soek by die Verenigde Nasies (VN) om vir vlugtelingstatus in ander lande in aanmerking te kom.
Joubert het gesê hy en die lede van TLU SA-noord "stem glad nie saam" met lede van Agri-Limpopo nie.
"Ons oorweeg dit nié om aansoek te doen om na 'n ander land toe te vlug nie. Suid-Afrika is óns land en ons as boere is hier om te bly," het Joubert gesê.
Dít kom nadat dr. Theo de Jager, ondervoorsitter van Agri- Limpopo, gesê het boere van dié organisasie is besig om die VN se handves oor vlugtelingstatus te bestudeer om moontlik 'n heenkome in 'n ander land te kry.
Misdaad, wat plaasmoorde, wilddiefstal asook kabeldiefstal insluit, sowel as grondeise wat vir jare al in Limpopo sloer, is van die redes wat lede van Agri-Limpopo moedeloos het.
Joubert het gister gesê niemand kan sê dié probleme bestaan nie, maar dis nie genoeg rede om te vlug nie. "Ons het pligte hier in ons land en ons wil saam met die res van die inwoners in Suid-Afrika bly en werk," het hy gesê.
Volgens hom doen lede van dié organisasie alles in hul vermoë om hulself so ver moontlik teen misdaad te beveilig.
Ingevolge die VN se vlugtelingswet moet 'n vlugteling, wanneer hy in 'n ander land van sy keuse aankom, sy aansoek om vlugtelingstatus by die land se regering indien. 'n Tydelike vlugtelingspermit sal dan toegeken word totdat die betrokke land besluit of hy asiel aan die persoon gaan verleen.
Die VN se kantoor in Pretoria kon gister ná herhaalde pogings nie vir kommentaar bereik word rondom die vlugtelingstatus vir boere nie.
Page generated in 0.41263 seconds with 16 queries